b'\n_START_ARTICLE_\nPi\xc5\xa1kotek\n_START_PARAGRAPH_\nPi\xc5\xa1kotek (angl. cookie) je v ra\xc4\x8dunalni\xc5\xa1tvu podatek o uporabniku, ki ga spletni brskalnik shrani na ra\xc4\x8dunalniku ali drugi elektronski napravi za mo\xc5\xbenost nadaljnje uporabe. Gre za informacije, ki se ob obisku posamezne spletne strani shranijo na posameznikov ra\xc4\x8dunalnik in so ob ponovnem obisku iste strani uporabljene za prepoznavanje, sledenje in zbiranje specifi\xc4\x8dnih informacij o internetnih uporabnikih, kot so npr. preference do dolo\xc4\x8denih strani/vsebin ali nakupovalne navade na spletu.\n_START_SECTION_\nPrivolitev uporabe\n_START_PARAGRAPH_\nEvropska unija je sprejela spremembo direktive 2002/58/ES, ki uporabniku daje mo\xc4\x8d, da o pi\xc5\xa1kotkih sam odlo\xc4\x8da. S tem mora upravljavec spletne strani pridobiti dovoljenje uporabnika, \xc4\x8de \xc5\xbeeli uporabljati pi\xc5\xa1kotke. V slovensko zakonodajo je to ureditev prinesla leta 2012 sprejeta sprememba zakona o elektronskih komunikacijah, uporabljati pa se je ureditev za\xc4\x8dela 15. junija 2013.'